Vorige Inskrywings Deur Yollie
Wees jouself. Altyd. Dit is die raad wat baie mense uitdeel aan ander. Wees net jouself van God het jou uniek gemaak. Soveel van dit is baie waar. God het jou en elke mens op hierdie planeet uniek gemaak. Ongelukkig is dit maar 'n teleurstelling om te sien dat mense verwagtinge van hul medemense skep, al sê hulle so baie kere vir daardie mense om hulself te wees want die regte mense sal lief wees vir hulle, reg?
Want jy gaan as mens tog geoordeel word as jy jou ware self is. Soos byvoorbeeld daardie Mr. Price toppie wat te styf is, of daardie tattoo op jou arm wat van jou 'n duiwel maak, of dalk miskien is dit die smaak van die musiek wat jy luister of die boeke wat jy lees. Of dit is dalk jou persoonlikheid of die feit dat jy 'n ekstrovert is. Maak nie saak wie jy is of hoe jy jou lewe leef nie, jy gaan tog geoordeel word want mense meet jou aan hul standaarde.
Ek dink baie die afgelope twee dae aan standaarde van die samelewing. Wat mense van my verwag as mens. Ek was Sondagaand by 'n toekenningsaand in Kaapstad. Dit was 'n bietjie op die nippertjie vir my so ek moes omtrent buite die boks dink toe dit kom by wat ek gaan aantrek by so 'n glansryke geleentheid. Sulke aande laat altyd my senuwees knaag want ek weet nie noodwendiglik wat goed genoeg is nie.
Ek het besluit op 'n broek, 'n baie mooi geblomde top en skoene. Ongelukkig kon ek nie hoë hak skoene dra nie want ek het my enkel liggies seergemaak die vorige dag. Onder daardie omstandighede het ek heel mooi gelyk, en so het vele vroue wat ook mooi broekpakke gedra het in plaas van aandrokke. So ek het darem nie heeltemal alleen gevoel daardie aand in die uitrusting departement.
Maar soms sal daar altyd daardie een of miskien twee wees wat wonder hoekom ek nie rokke dra nie. Laat ek dit so stel. Ek het in 2016 laas 'n lang rok gedra met my suster se troue en nooit weer daarna nie. Dit is nie omdat ek my naam so byna met 'n plank geslaan toe ek amper voor die kansel geval het nie. Dit is as ek 'n rok onder enige omstandighede dra, sal ek nooit gemaklik voel of regtig myself wees nie. Ek sal basies 'n vreemdeling vir myself wees.
Dit is een van die voorbeelde hoekom ek my eie standaarde het wanneer dit kom by sulke klein besluite oor wat om te dra of hoe ek my hare moet dra. Of watter leefstyl ek handhaaf en watter keuses ek maak in die lewe. Dit bly op die ou einde my lewe, my keuses, of ek daardie stywe jean moet dra, of daardie veelbesproke boek moet koop, of 'n hele slab sjokolade by myself moet eet, dit bly my keuse. Dit bly my standaarde en ek verwag nie dat iemand anders dit ook moet leef nie. Ek kan nie mense tevrede of gelukkig maak omdat ek nie volgens hul standaarde leef nie. En ek het daardie reg om nie my standaarde aan enige iemand te verduidelik nie.
Posted by YolandiSerfontein at 2:53 AM No comments:
Posted by YolandiSerfontein at 6:28 AM No comments:
Mense skep verwagtinge oor wie jy moet wees en wat jy moet wees. Moenie daardie tattoo kry nie of moenie daardie Mr. Price stywe jean kry nie want mense gaan die verkeerde idees kry van jou as mens. Mense doen dit tog so hoekom probeer jy so damn hard om iemand te wees wat jy nie is. Mense se verwagtinge kan als in een woord opgesom word. Standaarde. Niks meer nie en niks minder nie.
Ek het 'n post hierdie week op Facebook gedeel van watter verwagtinge mense het van jou. Mense sal byvoorbeeld vra hoekom ek nie 'n kêrel het nie. Of nog nie getroud is nie. Ek is 37 jaar oud en dit is vir seker natuurlik om te verwag dat ek getroud moet wees met kinders of ten minste 'n kêrel het. Ons lewe nie in die 1960's waar 'n vrou op 21 getroud moet wees en dit als uitgepluis hê teen 25 jaar oud nie. Ek is gelukkig om vir nou enkellopend te wees en 'n bietjie onafhanklik te wees. En boonop is dit nooit te laat vir enige iets nie.
Ek het 'n paar weke gelede 'n foto wat in 2004 geneem is op sosiale media gedeel van my toe ek vir 'n naweek weg was op Kagga Kamma by die Sederberge in die Weskaap. Op daardie foto het ek lang swart hare gehad wat los was oor my skouers. Ek het jare later my hare korter gesny in 'n bob styl. Ek het nou kort hare nadat ek moeg geraak het van die bob styl. Mense het my amper gesmeek om my hare weer te laat groei omdat ek beter gelyk het met lang hare, volgens hulle. Ek het volstrek geweier omdat ek hou van kort hare en lang hare vir my teveel moeite was om te was en droog te blaas. Ek het in elkgeval my hare net in een styl gedra. In 'n poniestert agter my kop. Hoe stylvol van my né?
In 2016 het ek vir die eerste keer in baie jare 'n rok gedra. Ek was een van die bruidsmeisies by my suster se troue. Ek het van die oog af baie mooi gelyk in die lang swart rok, maar op die dag van my suster se troue byna my naam met 'n plank geslaan voor 'n hele paar gaste toe ek byna 'n Jennifer Lawrence by die kansel gedoen het. Rokke, hoë hak skoene en ek was amper 'n rampspoedige kombinasie daardie dag gewees. Ek het van daardie dag nooit weer 'n rok gedra nie, ten spyte van mense wat my gesmeek het om 'n rok te dra by sekere geleenthede.
Lang hare, lang en kort rokke en hoë hak skoene is nie wie ek is nie, al verwag en hoop mense dat ek ten minste sal verander. Mense se verwagtinge van my en dit op hierdie stadium van my lewe is 'n resep vir teleurstelling. Ek is enkellopend want dit is die lewe wat ek verkies. Ek dra nie rokke en hoë hak skoene nie want ek kan netsowel 'n vreemdeling vir myself wees as ek rond paradeer in 'n rok en skoene waarin ek skaars my balans kan hou. Ek hou van my hare kort want dit is wie ek is vandag.
Mense sal nie eintlik baie gelukkig wees oor my lewenskeuses, maar ek glo dat elke mens hul lewe moet leef sonder verskonings. Ek is wie ek is sonder vrees en sonder enige verskonings. Ek is vreesloos as ek wys wie presies ek is. Ek is nie skaam om by 'n toekenningsaand of geleentheid in 'n broekpak op te daag of my hare kort te dra nie. Want ek sal 'n totale vreemdeling wees vir myself as ek rokke en hoë hak skoene moes dra, met lang donker hare en 'n man langs my sy.
Wees net jouself in 'n wêreld waar die mensdom jou probeer verander om in jou standaarde in te pas. Ek pas nie by mense se ideale oor my nie en ek is okay daarmee. Want ek is myself sonder enige verskonings of vrees oor wat mense van my eintlik dink. Glo my, mense kan nooit tevrede gestel word as jy te hard probeer. Die beste raad wat ek het vir jou is om net jouself te wees.
So hier is ek aan die wêreld wat my probeer verander. Al mens wat haarself moet aanvaar is ek. Niemand anders nie.
Posted by YolandiSerfontein at 6:26 AM No comments:
Ek is grootgemaak met die siening dat ons almal gelyk geskape is deur God die almagtige. Laat ek ook begin om te sê dat ek nie hierdie inskrywing doen om my sienings, menings en kommentaar wat ek op sosiale media platforms lewer aan mense af te forseer nie, al is ek vir jare daarvan beskuldig dat ek dit wel doen. My sienings en menings is bloot net myne om te lewer. Dit is jou keuse om saam met my te stem of nie. Jy is welkom om iets opbouends en waardevol te sê. Maar ek gaan nie toelaat dat jy my persoonlik gaan aanval of in my karakter gaan inklim nie. Daar gaan ek beslis 'n streep trek.
Ek het vrede gemaak met die siening dat ek nie eintlik gaan inpas by 'n spesifieke groepie mense se morele standaarde nie. Ek hoef dit nie te doen nie. Ek gaan dit nie eens probeer nie want dan gaan ek myself glad nie eens ken nie. Nêrens in Suid Afrika is dit teen die wet om anders te dink as jou eie kultuur nie. Daar bestaan nie eens so 'n wet in die Bybel nie.
En ja. Ek was al op sosiale media gekritiseer oor my siening dat elke ras en kultuur deur misdaad geraak word. Ek was al ook afgeknou daaroor. My stelling was al as "betreuenswaardig" gesien deur iemand op veg vir slagoffers. As mense sê hulle baklei vir misdaadslagoffers in Suid Afrika, hoekom raak hulle so dan ontsteld as ek dit vir hulle sê?
Ek is 'n persoon wat nie bang is om buite die lyne in te kleur nie. Ek is nie bang om op te staan vir mense wat minder as ek het nie. Ek is nie bang om stil te bly sodat mense gemaklik kan voel in hul idee van hoe dinge werk nie. Want mense onthou nie dié wat ander mense volg soos 'n dwase skaap nie. Mense word onthou dat hulle uitgestaan het bo die res en nie bang was om anders te dink nie.
Ek glo vas daarvan dat elke mens wat deur God geskape is geregtig is op liefde en respek. Niemand is beter as die een wat langs hom of haar in 'n winkel sal staan nie of in 'n trein sal staan oppad werk toe of huistoe nie. Die eienskap van mense is wanneer hulle neersien op ander juis omdat hulle anders is. Wat my kwaad maak is dat mense ander sal slegmaak, boelie en afknou op sosiale media omdat daardie mens braaf genoeg was om buite die lyne in te kleur.
Ek gaan eerlik wees en sê ek het my fair share daarvan gehad deur die jare, maar as ek na soveel jaar nog nie van standpunt gaan verander nie, wat is die kanse dat ek dit vandag gaan doen? Dink 'n bietjie na daaroor.
Posted by YolandiSerfontein at 6:22 AM No comments:
"Never sacrifice who you are just because someone has a problem with it" - unknown
Daardie gesegte is my motto in die lewe. Moet nooit toegee wie presies jy is omdat iemand 'n probleem daarmee het nie. Daar gaan altyd mense wees wat juis daardie probleem gaan hê wie jy is omdat jy nie volgens hul standaarde leef nie. Ek weet uit ervaring uit.
Mense sê altyd wees jouself, maar is nooit tevrede as jy jou ware self aan hulle wys nie. Maak vrede met die feit jy kan nie almal tevrede stel nie al probeer jy hoe hard. Ek sê altyd jy kan nie almal gelukkig maak nie want jy is nie Lindt sjokolade nie. Dit is een les wat ek soms op die harde manier geleer het deur die jare.
Ek glo ook vas daaraan as jy moet toegee wie jy is as 'n mens, gaan jy jouself nie eens ken nie. Ek sou eens nie myself geken het as ek na mense se standaarde gelewe het nie. Ek sou 'n totale vreemdeling vir myself en vir my naastes gewees het.
Ek weet ek kan nie volgens mense se standaarde leef nie. Ek dink anders en sien anders as mense van my eie kultuur en wat my taal praat soms. Ek is trots waar vandaan ek kom en is trots op die mens wie ek vandag is. As ek moes anders wees en anders leef, wie sou ek dan gewees het en sou ek trots gewees het op myself? Dalk? Dalk nie?
Ek glo daaraan om jouself te wees. Jy gaan mense kry wat nie van jou gaan hou juis oor wie jy is as mens nie. Dalk is dit kleredrag, jou styl, dalk daardie tattoo op jou arm wat mense se hare laat rys en na hul Bybels gryp, of jou beginsels wat mense laat frons.
Maar ek glo jy hoef geensins jouself aan mense te verduidelik nie. Ek hoef nie my besluite, my beginsels of my leefwyse aan mense te verduidelik nie want ek is verantwoordelik daarvoor. Ek hoef nie verskoning te vra aan mense wie jy is as mens nie want ek skuld mense geen verskoning nie. Om heeltyd jouself aan mense te verduidelik is uitputtend om die minste te sê.
Moenie opgee wie jy is as mens nie. Leef jou lewe volgens jou reëls en moenie jouself bekommer wat ander mense dink van jou nie. Dit is nie hulle wat jou lewe ly nie. Dit is net jy wat dit kan doen.
Posted by YolandiSerfontein at 6:15 AM No comments:
Almal verdien 'n plekkie in die son. Elke ras, elke kultuur in Suid Afrika verdien hul plekkie. Niemand is verhewe bo die res nie. Almal verdien dieselfde soort liefde en respek. Ek is geensins beter as die persoon wat langs my in 'n winkel staan nie. Ek is geensins beter as die Kassier wat my help in die Spar elke oggend as ek 'n bottel 1.5L water.
Ek het hierdie stukkie van jongs af geleer. Ek is geleer dat niemand verdien om neergesien te word nie en as dit ooit met jou gebeur, jy weet presies wat jou waarde is en hoeveel jy bydra in die lewe.
Wysheid het my geleer dat respek sny beide kante toe. Jy kan nie respek verwag van mense as jy dit nie wys aan mense nie. Wysheid het my geleer jy kan nie mense boelie net omdat hulle nie dieselfde is as jy nie, of selfs dieselfde dink as jy nie. Almal besit die reg om anders oor die lewe te besin.
Ons is almal gelyk geskape. Ons het almal iets om by te dra in die lewe. Ons is almal deel van die mensdom. Ons almal verdien geluk. Ons almal verdien liefde. Ons almal verdien respek. Ons moet net medemenslik teenoor mekaar optree. En in vrede met mekaar kan leef.
Want daar is soveel negatiewe dinge wat ons lewens versuur. Wat as ons almal iets positiefs kan bydra? Die wêreld sou 'n soveel beter plek gewees het as dit was. Want ons almal verdien 'n plekkie in die son.